ระนองรักษ์ สุวรรณฉวี

ร้อยตรีหญิง **ระนองรักษ์ สุวรรณฉวี** (23 มิถุนายน พ.ศ. 2499 – 2 กรกฎาคม พ.ศ. 2565) อดีตรัฐมนตรีว่าการกระทรวงเทคโนโลยีสารสนเทศและการสื่อสาร ในรัฐบาลอภิสิทธิ์ เวชชาชีวะ อดีตรัฐมนตรีช่วยว่าการกระทรวงการคลัง ในรัฐบาลสมัคร สุนทรเวช และรัฐบาลสมชาย วงศ์สวัสดิ์ และอดีตนายกองค์การบริหารส่วนจังหวัดนครราชสีมา โดยดำรงตำแหน่งนานถึง 8 ปี

## ประวัติ
ระนองรักษ์ เกิดวันที่ 23 มิถุนายน พ.ศ. 2499 เป็นบุตรของเลิศ หงษ์ภักดี และนางตรูจิตต์ หงษ์ภักดี มีชื่อเล่นว่า "นก" ด้านครอบครัวสมรสกับว่าที่ร้อยตรี ไพโรจน์ สุวรรณฉวี อดีตรัฐมนตรีช่วยว่าการกระทรวงพาณิชย์ มีบุตร 3 คน ได้แก่ พลพีร์ สุวรรณฉวี, พีรพร สุวรรณฉวี และณัฐวัชร์ สุวรรณฉวี 

สำเร็จการศึกษาระดับปริญญาตรี จากคณะพยาบาลศาสตร์ จากมหาวิทยาลัยมหิดล วิทยาลัยพยาบาลกองทัพบก และระดับปริญญาโท คณะรัฐศาสตร์ จากมหาวิทยาลัยเกริก

ในปี พ.ศ. 2553 ระนองรักษ์ เข้ารับการศึกษาหลักสูตรผู้บริหารระดับสูง ของสถาบันวิทยาการตลาดทุน ตลาดหลักทรัพย์แห่งประเทศไทย ในรุ่นที่ 11 และเป็นรุ่นเดียวกันกับนักการเมืองชื่อดังอีกหลายคน อาทิ สรอรรถ กลิ่นประทุม, ประจวบ ไชยสาส์น, นริศรา ชวาลตันพิพัทธ์, สมพงษ์ อมรวิวัฒน์ และนายแพทย์ บุรณัชย์ สมุทรักษ์

## การทำงาน
### รับราชการ
ระนองรักษ์ เริ่มเข้ารับราชการในตำแหน่งพยาบาลวิชาชีพ ประจำโรงพยาบาลค่ายสุรนารี จังหวัดนครราชสีมา ชั้นยศ "ร้อยตรี" เมื่อปี พ.ศ. 2520 หลังจากนั้น 3 ปี จึงได้โอนมารับราชการเป็นข้าราชการพลเรือนสามัญ ตำแหน่งนักวิชาการสาธารณสุข สำนักงานสาธารณสุขจังหวัดนครราชสีมา จนกระทั่งลาออกจากราชการเพื่อเข้าสู่เส้นทางการเมือง

### งานการเมือง
ระนองรักษ์ ได้สมัครและรับเลือกตั้งเป็นสมาชิกวุฒิสภา ในปี พ.ศ. 2549 แต่การเลือกตั้งถูกยกเลิกเป็นโมฆะ เนื่องมาจากเกิดการรัฐประหาร เดือนกันยายน พ.ศ. 2549

หลังจากนั้น เดือนกุมภาพันธ์ พ.ศ. 2551 ในการจัดตั้ง รัฐบาลสมัคร สุนทรเวช ระนองรักษ์ ได้รับตำแหน่งรัฐมนตรีช่วยว่าการกระทรวงการคลัง ต่อเนื่องมาถึงในรัฐบาลสมชาย วงศ์สวัสดิ์ด้วย กระทั่งในสมัยรัฐบาลอภิสิทธิ์ เวชชาชีวะ พ.ศ. 2551 ระนองรักษ์ ได้รับตำแหน่งรัฐมนตรีว่าการกระทรวงเทคโนโลยีสารสนเทศและการสื่อสาร จนถึง พ.ศ. 2553 

นอกจากนี้ ระนองรักษ์ ยังดำรงตำแหน่งรองหัวหน้าพรรคเพื่อแผ่นดิน ในเดือนเมษายน พ.ศ. 2552 (ชุดชาญชัย ชัยรุ่งเรือง) และได้ลาออกจากตำแหน่งรองหัวหน้าพรรค เมื่อวันที่ 23 กุมภาพันธ์ พ.ศ. 2553 ก่อนย้ายมาร่วมงานกับพรรคชาติพัฒนา และลงสมัครรับเลือกตั้งในระบบบัญชีรายชื่อ ลำดับที่ 5

### การเมืองท้องถิ่น
ในเดือนมีนาคม พ.ศ. 2555 ระนองรักษ์ ได้รับเลือกตั้งเป็นนายกองค์การบริหารส่วนจังหวัดนครราชสีมา และดำรงตำแหน่งจนถึงปี พ.ศ. 2563 เป็นเวลาทั้งหมด 8 ปี จนกระทั่งมีการกำหนดให้มีการเลือกตั้งนายกองค์การบริหารส่วนจังหวัดในประเทศไทย พ.ศ. 2563

## ถึงแก่อนิจกรรม
ระนองรักษ์ ถึงแก่อนิจกรรมเมื่อวันที่ 2 กรกฎาคม พ.ศ. 2565 สิริอายุ 66 ปี มีพิธีพระราชทานเพลิงศพเมื่อวันที่ 29 ตุลาคม พ.ศ. 2565 ณ วัดสุทธจินดาวรวิหาร อำเภอเมืองนครราชสีมา จังหวัดนครราชสีมา

## เครื่องราชอิสริยาภรณ์

## รางวัลและเกียรติยศ

* รางวัล “10 ยอดสตรีไทย ห่วงใยสุขภาพ”  ปี พ.ศ. 2555 
* รางวัล ธรรมาภิบาล “สิงห์ทอง” รางวัลนักปกครองท้องถิ่นแห่งปี 2555
* รางวัล “พระกินรี” รางวัล “คนดี คิดดี สังคมดี ตามรอยพระยุคบาท” ปี พ.ศ. 2556
* รางวัล “ชาวพุทธตัวอย่าง”  ปี พ.ศ. 2556
* รางวัล “แม่ดีเด่นแห่งชาติ” ในส่วนกลาง ประเภท แม่ของผู้ทำประโยชน์ต่อสังคมและประเทศชาติ ปี พ.ศ. 2556
* รางวัล “องค์กรปกครองส่วนท้องถิ่นดีเด่นและผู้นำท้องถิ่นดีเด่น” ปี พ.ศ. 2557
* รางวัล “สตรีดีเด่นด้านการเมืองท้องถิ่น” เนื่องในโอกาสวันสตรีสากล ประจำปี 2557 

## หลักสูตรพิเศษ

* พ.ศ. 2553 หลักสูตรผู้บริหารระดับสูงของสถาบันวิทยาการตลาดทุน ตลาดหลักทรัพย์แห่งประเทศไทย รุ่นที่ 11
* พ.ศ. 2555 หลักสูตรเสาหลักเพื่อแผ่นดิน รุ่นที่ 1
* พ.ศ. 2556 หลักสูตรกฎหมายการปกครองสำหรับผู้บริหารระดับสูง (กปส.) รุ่นที่ 1 วิทยาลัยการยุติธรรมทางปกครอง สำนักงานศาลปกครอง
* พ.ศ. 2557 หลักสูตรนักบริหารการยุติธรรมทางปกครองระดับสูง (บยป.) รุ่นที่ 5 วิทยาลัยการยุติธรรมทางปกครอง สำนักงานศาลปกครอง

## อ้างอิง

หมวดหมู่:บุคคลจากอำเภอพิมาย
หมวดหมู่:พยาบาลชาวไทย
หมวดหมู่:ทหารบกชาวไทย
หมวดหมู่:ร้อยตรี
หมวดหมู่:ข้าราชการพลเรือนชาวไทย
หมวดหมู่:นักการเมืองสตรีชาวไทย
หมวดหมู่:นักการเมืองจากจังหวัดนครราชสีมา
หมวดหมู่:คู่สมรสของนักการเมืองไทย
หมวดหมู่:รัฐมนตรีว่าการกระทรวงดิจิทัลเพื่อเศรษฐกิจและสังคมไทย
หมวดหมู่:สมาชิกสภาผู้แทนราษฎรจังหวัดนครราชสีมา
หมวดหมู่:สมาชิกวุฒิสภาจังหวัดนครราชสีมา
หมวดหมู่:นายกองค์การบริหารส่วนจังหวัดของประเทศไทย
หมวดหมู่:นักการเมืองพรรคเพื่อแผ่นดิน
หมวดหมู่:พรรคชาติพัฒนา (พ.ศ. 2550)
หมวดหมู่:บุคคลจากคณะพยาบาลศาสตร์ มหาวิทยาลัยมหิดล
หมวดหมู่:บุคคลจากคณะศิลปศาสตร์ มหาวิทยาลัยเกริก
หมวดหมู่:บุคคลจากวิทยาลัยการทัพบก
หมวดหมู่:ผู้ได้รับเครื่องราชอิสริยาภรณ์ ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.